b'\n_START_ARTICLE_\nNew Orleans Saints\n_START_SECTION_\nOd 1967. do 1984.\n_START_PARAGRAPH_\nSaintsi su prvu sezonu u povijesti odigrali 1967. u tada\xc5\xa1njoj Capitol diviziji isto\xc4\x8dne konferencije u kojoj su jo\xc5\xa1 bili Dallas Cowboysi, Philadelphia Eaglesi i Washington Redskinsi. Do ulaska klubova iza AFL-a u NFL 1970. Saintsi ne bilje\xc5\xbee gotovo nikakve uspjehe. Tada liga mijenja raspored klubova po divizijama i Saintsi su smje\xc5\xa1teni u zapadnu diviziju NFC konferencije. Od 1975. doma\xc4\x87e utakmice po\xc4\x8dinju igrati na stadionu Louisiana Superdome na kojem igraju jo\xc5\xa1 i danas (od 2011. stadion nosi ime Mercedes-Benz Superdome). Unato\xc4\x8d preseljenju u novu diviziju i na novi stadion, Saintsima predvo\xc4\x91enima quarterbackom Archiejem Manningom do 1987. su najve\xc4\x87i uspjesi tek dvije sezone sa 8 pobjeda u 16 utakmica (1979. i 1983. godine), \xc5\xa1to zna\xc4\x8di da  prvih dvadeset godina postojanja ne dolaze nijednom do doigravanja.\n_START_SECTION_\nOd 1985. do 2005.\n_START_PARAGRAPH_\nJim E. Mora postaje trener Saintsa 1985. i mom\xc4\x8dad se polako po\xc4\x8dinje dizati sa dna. Pod njim u prve dvije godine Saintsi pobje\xc4\x91uju 5, odnosno 7 puta u sezoni, ali 1987. su ve\xc4\x87 na 12 pobjeda u 15 utakmica. Mora je progla\xc5\xa1en trenerom godine, a Saintsi predvo\xc4\x91eni linebackerima Rickeyem Jacksonom i Samom Millsom po prvi puta povijesti ulaze u doigravanje. Me\xc4\x91utim, tu ih odmah u prvoj utakmici pobje\xc4\x91uju Minnesota Vikingsi sa 44:10. Od 1990. do 1992. Saintsi su u doigravanju svake sezone (1991. osvajaju i diviziju po prvi put u povijesti), ali u doigravanju nemaju sre\xc4\x87e i svaki put ispadaju odmah nakon prve utakmice (izbacuju ih Chicago Bearsi, Atlanta Falconsi i Philadelphia Eaglesi). Nakon 3 doigravanja zaredom, mom\xc4\x8dad bilje\xc5\xbei sve slabije rezultate i 1996. trener Mora odlazi iz kluba. _NEWLINE_Na njegovo mjesto 1997. dolazi legendarni trener Mike Ditka koji je Chicago Bearse doveo do osvajanja naslova u 1980-ima. Ditka vodi Saintse prve dvije sezone do samo \xc5\xa1est pobjeda, a, unato\xc4\x8d tome, prije po\xc4\x8detka sezone 1999. \xc4\x8dak najavljuje dolazak do Super Bowla. Me\xc4\x91utim, Saintsi pobje\xc4\x91uju samo tri puta cijele sezone i Ditka (koji je u svoje tri godine vo\xc4\x91enja kluba na mjestu quarterbacka promijenio \xc4\x8dak sedam igra\xc4\x8da) dobiva otkaz._NEWLINE_Nakon njega mom\xc4\x8dad 2000. preuzima dotada\xc5\xa1nji koordinator obrane Pittsburgh Steelersa Jim Haslett. Ve\xc4\x87 u prvoj njegovoj sezoni Saintsi osvajaju diviziju (tek drugi put u povijesti), te \xc4\x8dak bilje\xc5\xbee i prvu pobjedu u doigravanju (protiv St. Louis Ramsa). Trener Haslett je progla\xc5\xa1en za trenera godine, a Saintsi dolaze do divizijske runde doigravanja gdje ih pobje\xc4\x91uju Minnesota Vikingsi 34:16. Predvo\xc4\x91eni quarterbackom Aaronom Brooksom, running backom Deuceom McAllisterom i wide receiverom Joeom Hornom, Saintsi od 2001. do 2004. bilje\xc5\xbee osrednje sezone bez doigravanja. _NEWLINE_Godine 2005., grad New Orleans je te\xc5\xa1ko stradao od uragana Katrine i Saintsi su primorani sve svoje doma\xc4\x87e utakmice igrati izvan grada. Igrali su ih na tri razli\xc4\x8dita stadiona, u San Antoniju, Baton Rougeu i \xc4\x8dak New Yorku. Saintsi uspijevaju pobijediti samo tri puta cijele sezone \xc5\xa1to vodi do otkaza treneru Haslettu.\n_START_SECTION_\nEra Seana Paytona i Drewa Breesa (od 2006. do danas)\n_START_PARAGRAPH_\nStvari se za Saintse potpuno mijenjaju idu\xc4\x87e 2006. godine. Za trenera je postavljen Sean Payton koji iz mom\xc4\x8dadi odmah otpu\xc5\xa1ta gotovo polovicu igra\xc4\x8da. Saintsi iz San Diega dovode quarterbacka Drewa Breesa, a na draftu uzimaju running backa Reggieja Busha i wide receivera Marquesa Colstona te se kona\xc4\x8dno vra\xc4\x87aju vra\xc4\x87aju nazad na svoj stadion. Dovo\xc4\x91enje Breesa, Colstona i Busha se pokazuje kao pun pogodak i Saintsi te sezone osvajaju diviziju sa 11 pobjeda, a Payton je progla\xc5\xa1en za trenera godine. U doigravanju prvo pobje\xc4\x91uju Philadelphia Eaglese 27:24, ali gube u konferencijskom finalu od Chicago Bearsa 39:14._NEWLINE_Za Saintse slijede dvije sezone bez doigravanja, ali 2009. im donosi najve\xc4\x87i uspjeh u povijesti. Sezonu po\xc4\x8dinju sa 13 pobjeda zaredom i osiguravaju naslov prvaka divizije, ali gube posljednje tri utakmice. Unato\xc4\x8d tome, u doigravanju se vra\xc4\x87aju dobrim igrama i nadmo\xc4\x87no pobje\xc4\x91uju Arizona Cardinalse koje predvodi quarterback Kurt Warner sa 45:14. U konferencijskom finalu Saintsi igraju protiv drugog legendarnog quarterbacka, Bretta Favreaa i njegovih Minnesota Vikingsa koje u tijesnoj utakmici pobje\xc4\x91uju 31:28. U svom prvom Super Bowlu u povijesti igraju protiv pobjednika AFC-a Indianapolis Coltsa koje, unato\xc4\x8d zaostatku od 10:0 nakon prve \xc4\x8detvrtine, na kraju pobje\xc4\x91uju sa 31:17. Brees je progla\xc5\xa1en za MVP-a Super Bowla, dotad najgledanijeg u povijesti.  _NEWLINE_Idu\xc4\x87e dvije sezone su prili\xc4\x8dno uspje\xc5\xa1ne za Saintse, oba puta su u doigravanju, a 2011. osvajaju i diviziju (po peti puta u svojoj povijesti) i Drew Brees je progla\xc5\xa1en za najboljeg napada\xc4\x8dkog igra\xc4\x8da godine. Godinu 2012. je obilje\xc5\xbeio skandal u mom\xc4\x8dadi Saintsa, nazvan "Bountygate", kada su neki obrambeni igra\xc4\x8di Saintsa bili optu\xc5\xbeeni za dijeljenje novca kao nagrade za ozlije\xc4\x91ivanje protivni\xc4\x8dkih igra\xc4\x8da. Trener Payton je suspendiran za cijelu sezonu, zajedno sa nekoliko igra\xc4\x8da. To se odrazilo i na rezultate mom\xc4\x8dadi na terenu, Saintsi pobje\xc4\x91uju samo 7 puta u sezoni i izmi\xc4\x8de im doigravanje. Payton se vra\xc4\x87a 2013. i vodi mom\xc4\x8dad do drugog mjesta u diviziji i doigravanja gdje dolaze do divizijske runde kada ih pobje\xc4\x91uju kasniji prvaci Seattle Seahawksi rezultatom 23:15.'